1.

adresează Consiliului recomandările următoare: (a) să își reconfirme angajamentul de neclintit față de Platforma de acțiune de la Beijing și față de conferințele de revizuire ulterioare, precum și față de gama de acțiuni pentru egalitatea de gen prezentate în aceasta; (b) să sublinieze importanța unui rezultat pozitiv al celei de a 66-a sesiuni a Comisiei ONU pentru Statutul Femeilor, care va avea loc în perioada 14-25 martie 2022, inclusiv prin adoptarea unui set de angajamente ambițioase și orientate spre viitor prezentate în declarația politică; (c) să asigure implicarea deplină a Parlamentului și a Comisiei sale pentru drepturile femeii și egalitatea de gen în procesul decizional privind poziția UE în cadrul celei de a 66-a sesiuni a Comisiei ONU pentru Statutul Femeilor și să se asigure că acesta dispune de informații adecvate și are acces la documentul de poziție al UE înaintea negocierilor; (d) să se asigure că UE dă dovadă de o conducere puternică și adoptă o poziție unitară cu privire la importanța emancipării femeilor și a realizării egalității de gen în contextul combaterii schimbărilor climatice și să ia măsuri ferme pentru a denunța în mod univoc orice formă de regres împotriva egalității de gen sau măsurile care subminează drepturile, autonomia și emanciparea femeilor în toate domeniile; (e) să își manifeste sprijinul ferm pentru activitatea desfășurată ONU Femei, care este un actor central în sistemul ONU în promovarea drepturilor femeilor și reunirea tuturor părților interesate relevante pentru a produce schimbări în domeniul politicilor și a coordona acțiunile; să invite toate statele membre ale ONU, împreună cu UE, să asigure o finanțare adecvată direcției ONU Femei; (f) să reafirme angajamentele privind egalitatea de gen și emanciparea tuturor femeilor și fetelor asumate în cadrul reuniunilor la nivel înalt și al conferințelor relevante ale ONU, inclusiv Conferința Internațională pentru Populație și Dezvoltare și programul său de acțiune, precum și documentele finale ale revizuirilor sale; (g) să recunoască faptul că femeile, în toată diversitatea lor, în special populațiile indigene și membrii altor comunități dependente de resurse naturale, sunt afectate în mod disproporționat de schimbările climatice, de degradarea mediului și de dezastre, cum ar fi pierderea ecosistemelor, pierderea accesului la resursele naturale esențiale, malnutriția și bolile respiratorii, legate de apă și transmise prin vectori; (h) să ia act de efectele pandemiei de COVID-19 asupra acțiunilor climatice care integrează dimensiunea de gen și să se asigure că toate politicile și programele climatice reflectă aceste efecte și urmăresc să consolideze reziliența și capacitățile de adaptare ale femeilor; (i) să își reitereze obiectivul de a sprijini și de a dezvolta planul de acțiune reînnoit pe cinci ani privind egalitatea de gen convenit în cadrul COP25 pentru a promova egalitatea de gen în procesul CCONUSC și să conducă prin puterea exemplului, angajându-se să realizeze o reprezentare echilibrată din punctul de vedere al genului în cadrul delegațiilor la CCONUSC; (j) să sublinieze în mod ferm că femeile și fetele nu sunt doar afectate de schimbările climatice, ci sunt și agenți puternici ai schimbărilor în tranziția climatică; să se angajeze în vederea participării semnificative și egale a femeilor în întreaga lor diversitate în organismele decizionale de la toate nivelurile în domeniul politicilor și acțiunilor climatice, precum și în soluționarea conflictelor; să asigure implicarea egală a femeilor în conceperea și punerea în aplicare a unor programe ambițioase și localizate de pregătire, atenuare și adaptare, asigurând astfel acțiuni climatice eficiente și transformatoare din punctul de vedere al genului, reducerea riscului de dezastre și gestionarea sustenabilă și favorabilă incluziunii a resurselor naturale; să promoveze participarea largă și semnificativă a societății civile, a organizațiilor de femei și a grupurilor marginalizate la procesul de luare a deciziilor și de elaborare a politicilor la toate nivelurile; să încurajeze participarea tinerilor și a femeilor tinere în special; (k) să ia măsuri imediate pentru a gestiona schimbările climatice cu scopul de a preveni ca oamenii să își părăsească casele și comunitățile, combătând astfel fenomenul din ce în ce mai răspândit al strămutărilor cauzate de schimbările climatice; (l) să susțină, să sprijine și să ia măsuri concrete pentru a proteja femeile expuse riscului din cauza schimbărilor climatice și a dezastrelor de mediu, în special împotriva strămutării, a sărăciei, a traficului de persoane, a violenței bazate pe gen și a insecurității alimentare, precum și a amenințărilor la adresa mijloacelor lor de subzistență, și să se asigure că ele au acces la servicii esențiale și la salubritate adecvată și accesibilă, precum și să le protejeze sănătatea fizică și mentală, inclusiv sănătatea sexuală și reproductivă și drepturile aferente; (m) să își intensifice angajamentul de a combate violența de gen sub toate formele sale, în special având în vedere riscul crescut pentru femeile afectate de schimbările climatice; să consolideze măsurile preventive și să asigure sprijin victimelor pentru a evita victimizarea secundară; să se angajeze în continuare, ca parte a unui parteneriat regional și internațional, să contribuie la orientarea și finanțarea luptei împotriva violenței bazate pe gen; (n) să abordeze și să condamne cu fermitate creșterea violenței de gen legate de conflicte, inclusiv a violenței sexuale, în special în zonele afectate de schimbările climatice, prin intermediul relațiilor sale externe și al tuturor dispozițiilor privind drepturile omului din acordurile internaționale; (o) să pledeze pentru introducerea unor măsuri specifice privind egalitatea de gen, combinate cu integrarea perspectivei de gen în politicile de mediu și de combatere a schimbărilor climatice; să implementeze evaluări sistematice ale impactului de gen pe baza colectării de date defalcate pentru a înțelege mai bine aspectele specifice de gen ale schimbărilor climatice și ale dezastrelor naturale și să asigure expertiză în materie de gen în acțiunile și politicile relevante în domeniul climei, inclusiv în cadrul Pactului verde european; să adopte și să pună în aplicare bugete, practici și foi de parcurs care țin cont de dimensiunea de gen, pentru a asigura o finanțare adecvată alocată promovării egalității de gen; (p) să recunoască legăturile dintre acțiunile climatice care iau în considerare dimensiunea de gen și tranziția justă, în vederea promovării unor oportunități favorabile incluziunii pentru toți în economia verde; să se asigure că toate politicile legate de tranziția verde țin seama de nevoile specifice de gen și nu afectează în mod negativ femeile, fetele și persoanele care se confruntă cu discriminarea intersecțională; (q) să se angajeze să organizeze cursuri de formare axate pe egalitatea de gen pentru funcționarii UE, în special pentru cei care se ocupă de politicile climatice și de dezvoltare; (r) să consolideze și să întărească reziliența femeilor și a fetelor în contextul schimbărilor climatice, al degradării mediului și al dezastrelor, prin investiții în servicii sociale, sisteme de sănătate și de îngrijire care să țină seama de dimensiunea de gen și să asigure locuri de muncă decente; (s) să pledeze pentru intensificarea eforturilor pentru o mai mare incluziune a femeilor pe piața forței de muncă și să îmbunătățească sprijinul acordat antreprenoriatului feminin în domeniul tehnologiilor climatice și de mediu și al cercetării; să stimuleze inovarea în aceste domenii esențiale, încurajând în același timp independența financiară a femeilor; (t) să solicite UE și statelor membre să promoveze accesul femeilor, în toată diversitatea lor, la noile oportunități de angajare în cadrul tranziției verzi, pentru a se asigura că locurile de muncă verzi sunt la fel de benefice și accesibile tuturor; să faciliteze și să mărească accesul femeilor la informații și educație, inclusiv în domeniile științei, tehnologiei și economiei, consolidând astfel cunoștințele, competențele și posibilitățile lor de participare la deciziile de mediu, combătând în același timp stereotipurile de gen; (u) să recunoască faptul că sectoarele în care majoritatea forței de muncă este feminină sunt neutre din punctul de vedere al emisiilor de dioxid de carbon (cum ar fi îngrijirea); să profite de acest fapt și de oportunitățile pe care le poate oferi și să promoveze aceste sectoare ca mijloc de combatere a schimbărilor climatice și de abordare a tranziției juste; (v) să invite statele membre și UE să pună pe deplin în aplicare GAP III și să îndeplinească obiectivele domeniului prioritar privind schimbările climatice și mediul; (w) să protejeze drepturile apărătorilor drepturilor omului din domeniul mediului, să le ofere sprijin specific și să se asigure că încălcările și abuzurile împotriva acestora sunt investigate și că cei responsabili sunt trași la răspundere; să se asigure că organizațiile locale pentru drepturile femeilor sunt sprijinite prin asigurarea unei finanțări adecvate și prin eliminarea restricțiilor care le împiedică să funcționeze; (x) să sublinieze necesitatea de a proteja și de a promova drepturile grupurilor care se confruntă cu forme multiple și intersecționale de discriminare, inclusiv femeile cu dizabilități, femeile negre și femeile de culoare, femeile migrante și aparținând minorităților etnice, femeile în vârstă, femeile din zonele rurale și depopulate, mamele singure și persoanele LGBTIQ; să depună eforturi pentru a promova conceptul de combatere a discriminării multiple și să integreze analiza intersecțională în toate organismele ONU și în UE și statele sale membre;